ET Euroopa Liidu Teataja C 204/26

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 204/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“POMME DU LIMOUSIN”

EÜ nr: FR/PDO/005/0442/29.11.2004

KPN ( X ) KGT ( )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest või Euroopa Komisjonist. (1)

1. Liikmesriigi pädev asutus

Nimetus: Institut National des Appellations d'Origine Aadress: 51, rue d'Anjou — F-75008 Paris Tel: (33-1) 53 89 80 00 Faks: (33-1) 42 25 57 97 E-post: info@inao.gouv.fr

2. Rühm

Nimetus: Syndicat de défense de la Pomme du Limousin Aadress: Le Bois Redon — F-19230 Pompadour Tel: (33-5) 55 73 31 51 Faks: (33-5) 55 98 54 42 E-post: pommelimousin@wanadoo.fr Koosseis: tootja/töötleja ( X ) muu ( )

3. Toote liik

Klass 1.6 — Värske puuvili

4. Tehnospetsifikaat (artikli 4 lõikes 2 sätestatud nõuete kokkuvõte)

4.1. Tootenimetus: “Pomme du Limousin”

4.2 Toote kirjeldus: “Pomme du Limousin” on värske õun, mida iseloomustab:

kergelt piklik kuju, milles õuna silm ja silmakoobas on selgesti nähtavad,

läbimõõt vähemalt 65 mm,

valge ja tugev viljaliha; krõmpsuv, mahlane ja mittejahune tekstuur,

tasakaalustatud magushapu maitse.

Seda toodetakse sordist “Golden delicious”.

“Pomme du Limousin'i” puhul on murdumisnäitaja vähemalt 12,5 Brixi, tugevus vähemalt 5 kg/cm2 ning happesus vähemalt 3,7 g õunhapet liitri kohta.

Tegemist on õunaga, mis kuulub 15. jaanuari 2004. aasta määruses (EÜ) nr 85/2004 sätestatud ekstraklassi või I klassi või üksnes oma korgistumise määra tõttu ka II klassi.

“Pomme du Limousin'i” värvus varieerub rohekasvalgest kollaseni ning selle üks külg võib olla roosa.

Ühelegi sellest õunast toodetud tootele (mahl, kompott jne) ei või taotleda KPNi “Pomme du Limousin”.

4.3 Geograafiline ala: Geograafiline ala, kus õunu toodetakse, sorteeritakse ja pakendatakse, koosneb sajast kommuunist Corrèze'i, Creuse'i, Dordogne'i ja Haute-Vienne'i departemangus.

Kommuunide täpne loetelu on toodud tehnospetsifikaadis.

4.4 Päritolutõend: Iga ettevõtja võetakse päritolunimetuste riiklikus instituudis (INAO) arvele allkirjastatud vastavuskinnituste esitamise järel.

Teostatava dokumentaalse kontrolli eesmärk on jälgida toodet alates taime istutamisest kuni viljade ärasaatmiseni.

Pärast saagikoristust ladustab koristatud õunad tehnospetsifikaadis näidatud tootmisüksus ning tehakse kindlaks õunte vastavus. Saagikoristuse lõpus esitab iga tootja INAO talitustele kokkuvõtva teate korjatud saagi kohta.

KPNi “Pomme du Limousin” kandvate õunte ladustajad/pakendajad peavad jooksvalt pidama registreid, mille põhjal on võimalik kontrollida õunte pärituolu ja sihtkohta ning käideldud ja ringlusse lastud õunte kogust.

Iga KPNi “Pomme du Limousin” tunnustele vastav õun tähistatakse pakendamisel paigaldatava kleebisega.

KPNi “Pomme du Limousin” tunnustele vastavatele õuntele tehakse pistelisi analüüse ja organoleptilisi kontrolle, et kontrollida, kas need vastavad punktis 4.2. kindlaksmääratud tingimustele.

4.5 Tootmismeetod:

Sorditüüp

Õunad kuuluvad sorti “Golden delicious” või mõnda selle KPNi tingimuste järgi lubatud mutantsesse sorti (tüübi “Golden delicious” standardsed ja lähedased tunnused).

Pookealused ja pookeoksad peavad olema sertifitseeritud.

Viljelustehnika

Saagikus on maksimaalselt 58 tonni hektarilt. Nimetatud saagikuse ületamine toob kaasa kogu vastava tootmisüksuse toodangu puhul KPNi kasutusõiguse kaotamise.

Tihedus

Õunapuude istutustihedus peab jääma vahemikku 1000–3000 puud hektari kohta.

Tolmlevad sordid on lubatud, ent nende puude viljadele ei tohi KPNi taotleda.

Lõikamine

Õunapuid lõigatakse püstise võra vormis vähemalt iga kahe aasta tagant alates kolmandast istutamisele järgnevast aastast. Lõikamine seisneb ühelt poolt viljaokste kärpimises ja teiselt poolt teiste okste alla jäävate ja/või vähe valgust saavate viljaokste eemaldamises.

Niisutamine

Lubatud on üksnes tilkniisutus ja mikroniisutus, tingimusel et on olemas veekoguse kontrollimist võimaldavaid seadmed.

Väetiselahusega niisutamine on keelatud.

Niisutamine on keelatud pärast 31. augustit ning vähemalt 15 päeva jooksul enne saagikoristust.

Taimekaitsevahendite kasutamine

Keelatud on istutamiseelne pinnase keemiline desinfitseerimine.

Tootjad peavad jooksvalt viljeluspäevikut, kus tuuakse ära igas tootmisüksuses tehtud viljelustoimingud.

Saagi koristamine

Saagikoristuse alguskuupäev määratakse prefektuuri määrusega INAO talituste ettepanekul.

Õunu korjatakse käsitsi.

Korjatud puuvilju ei või ühelgi juhul taimekaitsevahenditega töödelda.

Õunte ladustamine

Selleks et säiliksid õunte tugevuse, tekstuuri ja mahlakusega seotud omadused, tuleb õunu pärast korjamist tingimata säilitada külmas.

Alates 15. detsembrist peavad pakendatud õunad olema võetud kontrollitava atmosfääriga ruumidest. Need ruumid peavad olema niiskuskindlad ning neis peavad olema temperatuuri, süsihappegaasi ja hapniku registreerimise ja kontrollimise seadmed.

Pakendamine

Õunad pakendatakse punktis 4.3 nimetatud geograafilisel alal pakendisse, milles puuviljade omadused ja kvaliteet säilivad.

Seetõttu on keelatud pakendamine üle 20 kg kaaluvatesse pakkeüksustesse ning plast- ja paberkottidesse.

Pärast teatavat kuupäeva, mis määratakse kindlaks õunte värvusest lähtudes ja mis jääb 1. juuni ja 1. augusti vahele, ei või õunu KPNi “Pomme du Limousin” all ringlusse lasta.

4.6 Seos piirkonnaga: “Pomme du Limousin'i” tootmispiirkond asub Haut-Limousini platool, mis on esimesi Keskmassiivi eelmäestikke Auvergne'i ja Bassin Aquitain'i vahel. See geograafiline ja geoloogiline piirkond hõlmab osa Limousin'i ja Aquitaine'i piirkonnast, Corrèze'i, Creuse'i, Dordogne'i ja Haute-Vienne'i departemangu.

Kristalsel aluspõhjal olevad mullad on kerged, sügavad ja säilitavad hästi vett.

Kliima on mereline ja niiske, rohkete, ent mitte ülemääraste sademete ja mõõduka temperatuuriga. Õunapuude viljelusele seab piirid keskmine temperatuur, mis peab olema üle 9 °C, ning seda võib otseselt mõjutada ööpäevane temperatuuri kõikumine, mis on määrav septembri- ja oktoobrikuus. Külmade ööde ning soojade ja päikesepaisteliste päevade vaheldumine soodustab aroomiainete ning antotsüaanpigmentidest tingitud koore roosa pigmendi arenemist.

Neile elementidele lisandub kõrguse mõju: õunapuud kohanevad kõige paremini 300–500 meetri kõrgusel merepinnast. Tegelikult on õunte maitseomaduste ja kõrguse vahel otsene seos — kõrgus leevendab kõige kõrgemaid temperatuure, mis võivad sageli takistada aroomiainete ja antotsüaanpigmentide tekkimist. Kõrgemates kohtades omandab “Golden delicious” pikliku kuju ning seal on sordile iseloomulik suurem kõvadus ja suhkrurohkus.

Arvestades “Pomme du Limousin'i” suurenevat edu, sealhulgas ekspordis, on kogu sektor selle toote algupära esiletoomiseks ühinenud järgmistes algatustes: “Route de la Pomme du Limousin'i” loomine, KPNga seotud turismi-, kultuuri- ja spordiürituste korraldamine ning käsitööliste ja restoranipidajate töö nende õunte maitseomadusi esile toovate eriliste toitude pakkumisel.

4.7 Kontrolliasutus:

Nimetus: Institut National des Appellations d'Origine Aadress: 51, rue d'Anjou — F-75008 Paris Tel: (33-1) 53 89 80 00 Faks: (33-1) 42 25 57 97 E-post: info@inao.gouv.fr

4.8 Märgistamine: Iga õun tähistatakse kleebisega, millel peab olema:

tähis “AOC”, milles tähed on vähemalt sama suured kui teistel tähistel;

nimetus “Pomme du Limousin”, milles tähtede suurus on vähemalt pool tähise “AOC” tähtede suurusest.

Lisaks peab igal üksikpakendil olema:

nimetus “Pomme du Limousin”, mis on kirjutatud vähemalt sama suurte tähtedega, kui etiketil olevad suurimad tähed;

tähis “AOC” või “appellation d'origine controlée”.

Kui etiketil on pakendaja nimi või kaubamärk aadressist eraldi, tuuakse päritolunimetuse kohanimi ära sõnade “appellation” ja “controlée” vahel.

Lisaks etiketile peab kõigil kaasasolevatel dokumentidel ja arvetel olema päritolunimetus “Pomme du Limousin” ja tähis “appellation d'origine contrôlée” või “AOC”

4.9 Siseriiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.